text: L'Acellec demana diàleg per evitar que les AMPA perdin la gestió dels menjadors escolars - El Gerió Digital
  L'Acellec demana diàleg per evitar que les AMPA perdin la gestió dels menjadors escolars
  L'associació agrupa empreses de lleure, educació i cultura
  Divendres, 1 de juny de 2018 13:30h
  L'Associació Catalana d'Empreses del Lleure, l'Educació i la Cultura (Acellec) demana "diàleg" per evitar que les AMPA perdin la gestió dels menjadors escolars a les comarques gironines. L'entitat detalla en un comunicat que alguns dels associats els han fet saber que els Consells Comarcal de la demarcació els han comunicat que no els renovaran el conveni que feia possible que tinguessin delegada la contractació del servei. Aquesta mesura, asseguren, "que s'ha comunicat només verbalment i amb molta precipitació, impedeix a les empreses que treballen per a les AMPA i els Consells Escolars dels centres optar a la licitació del servei per als proper tres cursos acadèmics". I és que, segons expliquen, "han incorporat les escoles a contractes en execució des de l'any passat, licitats des del consell, i que tenen vigència fins el curs 2020-2021".
  La situació ha generat molta polèmica al territori. De fet, la setmana passada, més de 300 pares, mares i alumnes d'escoles públiques del Gironès i el Pla de l'Estany es van concentrar davant de l'Ajuntament de Girona per exigir continuar gestionant el servei. A la protesta, van afirmar que el Departament d'Ensenyament està fent una "interpretació política i a la seva mida" de la nova llei de contractació, que fa convocar concurs públic per gestionar els menjadors. Els pares creuen que això afavorirà a les grans multinacionals (que podran proposar preus més competitius) en detriment de la qualitat del menjar o de les empreses proximitat.